CELEX: 52014PC0538
Language: mt
Date: 2014-08-28
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lill-Ġermanja tapplika rata mnaqqsa ta’ tassazzjoni fuq l-elettriku pprovdut direttament lil bastimenti rmiġġati f’port f’konformità mal-Artikolu 19 tad-Direttiva 2003/96/KE

|
			
		
		
		52014PC0538
		
			Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lill-Ġermanja tapplika rata mnaqqsa ta’ tassazzjoni fuq l-elettriku pprovdut direttament lil bastimenti rmiġġati f’port f’konformità mal-Artikolu 19 tad-Direttiva 2003/96/KE /* COM/2014/0538 final - 2014/0247 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
It-tassazzjoni fuq prodotti ta' enerġija
u fuq l-elettriku fl-Unjoni hija rregolata bid-Direttiva
tal-Kunsill 2003/96/KE ([1])(minn
issa ‘l quddiem imsejħa d-“Direttiva dwar it-Tassazzjoni fuq l-Enerġija”
jew id-“Direttiva”).
Skont l-Artikolu 19(1) tad-Direttiva,
flimkien mad-dispożizzjonijiet previsti b’mod partikolari
fl-Artikoli 5, 15 u 17 tagħha, il-Kunsill, billi jaġixxi b’mod
unanimu fuq proposta mill-Kummissjoni, jista’ jawtorizza lil kwalunkwe Stat
Membru biex jintroduċi aktar eżenzjonijiet jew tnaqqis fil-livell ta’
tassazzjoni għal kunsiderazzjonijiet politiċi speċifiċi.
L-għan ta’ din il-proposta huwa li
jippermetti lill-Ġermanja tapplika rata mnaqqsa ta’ taxxa fuq l-elettriku
pprovdut direttament lil bastimenti rmiġġati f’port (minn hawn ’il
quddiem "elettriku mill-art"). Din l-eżenzjoni hija intiza li
tagħti inċentiv ekonomiku għall-użu ta' elettriku mill-art
sabiex jonqos it-tniġġis tal-arja fl-ibliet portwali.
It-talba u l-kuntest ġenerali
tagħha
Fit-12 ta' Lulju 2012,
il-Kunsill adotta Deċiżjoni ta’ Implimentazzjoni 2011/445/UE li
tawtorizza lill-Ġermanja tapplika rata mnaqqsa ta’ taxxa fuq l-elettriku
pprovdut direttament lil bastimenti rmiġġati f’port (“elettriku minn
fuq l-art”) f’konformità mal-Artikolu 19 tad-Direttiva 2003/96/KE([2]). Din
id-Deċiżjoni tiskadi fis-16 ta’ Lulju 2014.
Permezz ta’ ittra ddatata
s-26 ta’ Frar 2014, l-awtoritajiet tal-Ġermanja talbu
awtorizzazzjoni ġdida li tippermetti lill-Ġermanja biex tkompli
tapplika t-tnaqqis tat-taxxa. Il-Ġermanja talbet li t-tnaqqis
jingħata għal perjodu ta' sitt snin.
Permezz tal-miżura li qed titlob,
il-Ġermanja trid tkompli tagħti inċentiv għall-użu
tal-elettriku mill-art li huwa meqjus bħala alternattiva li
tniġġes inqas mill-ġenerazzjoni tal-elettriku minn fuq
il-bastimenti li jkunu rmiġġati f’port. Jekk il-miżura ma
tiġix awtorizzata, l-elettriku mill-art se jkollu jiġi intaxxat
bir-rata nazzjonali ġenerali tat-taxxa fuq l-elettriku, li hija ta’ EUR 20,50
għal kull MWh. 
Min-naħa l-oħra,
l-Artikolu 14(1)(c) tad-Direttiva dwar it-Tassazzjoni tal-Enerġija
jobbliga lill-Istati Membri jeżentaw il-prodotti tal-enerġija
użati bħala fjuwil minn bastimenti għan-navigazzjoni fl-ilmijiet
tal-UE. Din l-eżenzjoni tkopri wkoll il-prodotti tal-enerġija
użati fil-produzzjoni tal-elettriku abbord vapuri rmiġġjati
fil-portijiet. L-Istati Membri jistgħu wkoll jeżentaw il-prodotti
tal-enerġija użati minn bastimenti għan-navigazzjoni
fil-mogħdijiet fuq l-ilma interni skont l-Artikolu 15(1)(f)
tagħha li wkoll ikopri l-produzzjoni tal-elettriku abbord. Għalhekk
fil-biċċa l-kbira tal-każijiet is-sistema ta’ tassazzjoni
bbażata fuq id-Direttiva dwar it-Tassazzjoni tal-Enerġija ma
taffettwax il-kostijiet għall-produzzjoni tal-elettriku abbord vapuri
rmiġġati f’port anki jekk din il-produzzjoni jista’ jkollha effetti
negattivi fuq is-saħħa u l-ambjent minn deterjorament tal-kwalità
tal-arja u żżid il-livelli tal-istorbju fil-portijiet.
Il-Ġermanja tixtieq tkompli tapplika rata
mnaqqsa ta’ EUR 0,50/MWh għall-elettriku mill-art, u b’hekk
tirrispetta r-rata minima ta’ tassazzjoni fuq l-elettriku kif stipulata
fid-Direttiva 2003/96/KE. Ir-rata mnaqqsa ta’ tassazzjoni fuq l-elettriku
għandha tapplika għall-fornimenti kollha ta’ elettriku mill-art kemm
fl-ilmijiet tal-UE kif ukoll fil-mogħdijiet fuq l-ilma interni,
bl-eċċezzjoni tad-dgħajjes rikreattivi privati. Skont il-kalkoli
tal-awtoritajiet Ġermaniżi għall-perjodu ta’ tliet snin ta’
applikazzjoni tal-miżura, il-medja annwali ta’ nefqa fiskali kienet ta’
madwar EUR 2,2 miljun. Skont l-istimi tal-Gvern Federali, matul
is-sitt snin li ġejjin din in-nefqa baġitarja ipotetika tista’ tkun
mistennija li tiżdied gradwalment għal EUR 3‑4 miljun
fis-sena.
Bit-tnaqqis fit-taxxa, il-Ġermanja trid
tkompli tagħti inċentiv lill-operaturi tal-bastimenti biex jużaw
l-elettriku mill-art sabiex jitnaqqas it-tniġġiż
mill-emissjonijiet fl-ajru u l-ħsejjes mill-bastimenti rmiġġati
kif ukoll l-emissjonijiet tas-CO2. L-applikazzjoni ta' rata ta' taxxa mnaqqsa
għandha ssaħħaħ il-kompetittività tal-elettriku mill-art
meta mqabbla mal-ħruq ta' karburant tal-bastimenti abbord, li huwa
eżentat għal kollox.
L-awtoritajiet Ġermaniżi infurmaw
lill-Kummissjoni li attwalment mill-portijiet tal-baħar
Ġermaniżi kollha, huwa biss il-port ta’ Lübeck li għandu
l-faċilitajiet li jipprovdi l-elettriku mill-art ta’ tagħbija
elettrika għolja. Minbarra l-faċilitajiet fuq l-art, il-port
jipprovdi wkoll “barkuni biex jiġġeneraw l-elettriku”, jiġifieri
istallazzjonijiet li jżommu fil-wiċċ
għall-ġenerazzjoni kkombinata ta’ sħana u enerġija li
jaħdmu bil-gass naturali likwifikat. Il-bini ta’ faċilitajiet
statiċi għall-provvista tal-elettriku mill-art fil-port ta’ Hamburg
huwa ppjanat għal Mejju 2014 u jinkludi t-tagħmir ta'
żewġ terminali tal-bastimenti tal-kruċieri bil-faċilitajiet
tal-elettriku mill-art fit-terminal ta' Altona. Hemm ukoll pjanijiet biex
jiġu pprovduti barkuni għall-ġenerazzjoni tal-enerġija
fit-terminal ta' HafenCity.
Fir-rigward ta’ portijiet interni,
il-faċilitajiet tal-elettriku mill-art huma aktar mifruxa u hemm pjanijiet
għal aktar żvilupp.
Il-Ġermanja tqis li din il-miżura
hija konformi mar-Rakkomandazzjoni tal-Kummissjoni 2006/339/KE ([3]) dwar il-promozzjoni
tal-elettriku mill-art għall-użu mill-bastimenti rmiġġati
fil-portijiet tal-UE u mal-Komunikazzjoni tal-Kummissjoni
"L-għanijiet strateġiċi u r-rakkomandazzjonijiet
għall-politika tat-trasport marittimu tal-UE sal-2018" ([4]). F’dan ir-rigward, ta'
min jinnota li minn Ġunju 2011 ’il quddiem, l-Istati Membri se
jkollhom obbligu inkondizzjonat li jilħqu l-istandards tal-kwalità
tal-arja għal sustanzi rilevanti li jniġġsu bħal
pereżempju l-materja partikolata ([5]).
Dan jesiġi li l-Istati Membri jsibu soluzzjonijiet għal problemi
bħall-emissjonijiet mill-vapuri rmiġġati fil-portijiet fejn dan
ikun rilevanti u huwa probabbli li fil-portijiet li għandhom dawn
il-problemi, l-użu tal-elettriku mill-art se jitħeġġeġ
bħala element wieħed mill-istrateġija kumplessiva dwar
il-kwalità tal-arja.
Argumenti tal-awtoritajiet
Ġermaniżi dwar l-impatt tal-miżura fuq is-suq intern
L-awtoritajiet Ġermaniżi jistqarru
li l-miżura ma għandhiex taffettwa l-funzjonament korrett tas-suq
intern u magħandhiex twassal għad-distorsjoni tal-kompetizzjoni.
Il-Ġermanja tippermetti li l-vantaġġ tat-taxxa jiġi
pprovdut kemm bħala rata mnaqqsa ta’ taxxa imposta fuq il-provvista kif
ukoll bħala rifużjoni tat-taxxa. Fil-każ tal-applikazzjoni
tat-tnaqqis fuq il-provvista, il-fornitur tal-elettriku jista' ma jgħaddix
jew jgħaddi biss parti mill-vantaġġ tat-taxxa lill-konsumatur
finali, jiġifieri lill-operatur tal-vapur. Madankollu, skont
l-awtoritajiet Ġermaniżi l-vantaġġ tat-taxxa normalment
jiġi mgħoddi. Iżda anki f’każijiet fejn it-tnaqqis
tat-taxxa jgħaddi għalkollox fuq l-operaturi tal-vapuri li
jirċievu elettriku mill-art intaxxat fil-livell minimu previst
fid-Direttiva 2003/96/KE, fil-fatt huma ma jiksbu l-ebda vantaġġ
ekonomiku fuq operaturi li jiġġeneraw l-elettriku tagħhom stess
abbord billi dan l-elettriku huwa eżentat mit-tassazzjoni. Skont l-awtoritajiet
Ġermaniżi, is-sostituzzjoni tal-ġenerazzjoni proprja abbord
b’elettriku mill-art intaxxat fil-livell minimu applikabbli, ma twassalx
għal vantaġġ kumplessiv fuq il-kost.
L-awtoritajiet Ġermaniżi infurmaw
lill-Kummissjoni li f’dan l-istadju huma ma għandhomx ċifri dwar
in-numru ta’ operaturi tal-bastimenti li jużaw faċilitajiet
bl-elettriku mill-art u ma jistgħux jipprovdu valutazzjoni sħiħa
tat-tendenza fl-użu tal-elettriku mill-art minħabba l-perjodu qasir
ta’ applikazzjoni tal-miżura. Fuq il-bażi tal-informazzjoni
disponibbli huma jqisu li kien hemm żieda konsiderevoli fl-użu ta’
elettriku mill-art b’mod partikolari għal bastimenti rmiġġati
f’portijiet li jinstabu fil-mogħdijiet fuq l-ilma interni.
Dispożizzjonijiet eżistenti
fil-qasam tal-proposta
Id-Direttiva tal-Kunsill 2003/96/KE
tas-27 ta' Ottubru 2003 li tirriforma l-istruttura tal-Komunità
dwar tassazzjoni fuq prodotti ta' enerġija u elettriku b'mod partikolari
l-Artikoli 14(1)(c) u 15(1)(f).
Il-valutazzjoni tal-miżura skont
l-Artikolu 19 tad-Direttiva 2003/96/KE
Konsiderazzjonijiet speċifiċi
ta’ politika
L-Artikolu 19(1), l-ewwel subparagrafu,
tad-Direttiva jaqra kif ġej:
“Flimkien ma’
dawn id-dispożizzjonijiet msemmija fl-Artikoli ta' qabel, b'mod
partikolari l-Artikoli 5, 15 u 17, il-Kunsill, li jaġixxi
b'mod unanimu fuq xi proposta tal-Kummissjoni, jista' jawtorizza lil kwalunkwe
Stat Membru biex jintroduċi iktar eżenzjonijiet u tnaqqis
għall-konsiderazzjonijiet politiki speċifiċi.”
Permezz ta’ tnaqqis fit-taxxa inkwistjoni,
l-awtoritajiet Ġermaniżi qed isegwu l-għan li jkomplu
jippromwovu mod li jagħmel inqas ħsara lill-ambjent
għall-bastimenti biex jaqdu l-bżonnijiet tagħhom tal-elettriku
waqt li jkunu rmiġġati fil-portijiet u b’hekk itejbu l-kwalità
tal-arja lokali. Kif irrimarkat mill-Ġermanja, il-Kummissjoni fil-fatt diġà
rrakkomandat l-użu tal-elettriku mill-art bħala alternattiva
għall-ġenerazzjoni tal-elettriku fuq il-bastimenti li jkunu
rmiġġati u b’hekk irrikonoxxiet il-vantaġġi ambjentali
tiegħu ([6]).
Mingħajr il-miżura l-elettriku fornut lill-bastimenti
rmiġġati fil-Ġermanja jkollhu jiġi intaxxat b'EUR 20,50
għal kull MWh. It-tnaqqis mitlub jirappreżenta inċentiv
ieħor għall-użu ta’ din it-teknoloġija ekwivalenti
għal EUR 20/MWh u għalhekk jikkontribwixxi għall-objettiv
tal-politika ddikjarat.
Il-Kummissjoni tinnota wkoll li ostakolu
importanti għall-użu iżjed mifrux tal-elettriku mill-art huwa
n-nuqqas kważi totali li hemm bħalissa tal-infrastruttura
meħtieġa fuq l-art fil-portijiet u li għalhekk huwa probabbli li
jkunu meħtieġa inizjattivi addizzjonali li jindirizzaw b’mod
partikolari l-iżvilupp ta’ din l-infrastruttura sabiex jinkiseb l-objettiv
politiku tal-eżenzjoni tat-taxxa inkwistjoni. Skont l-informazzjoni
pprovduta mill-awtoritajiet Ġermaniżi, il-bastimenti tal-baħar
jeħtieġu faċilitajiet li kapaċi jsostnu tagħbijiet
għolja ta’ elettriku u fil-preżent huwa biss il-port ta’ Lübeck li
jipprovdi faċilitajiet bħal dawn. Hemm pjanijiet biex jinbnew
faċilitajiet fil-port ta’ Hamburg. Il-faċilitajiet tal-elettriku
mill-art huma disponibbli f’numri akbar fil-portijiet fil-passaġġi
fuq l-ilma interni fejn il-bastimenti normalment ikollhom rekwiżiti
għal tagħbija elettrika iżgħar.
Rigward in-natura tal-objettiv politiku segwit
il-Kummissjoni tiġbed l-attenzjoni li l-promozzjoni tal-elettriku mill-art
hija fil-fatt objettiv politiku komuni li għandu jiġi segwit
mill-Unjoni kollha kemm hi. Dan huwa ddikjarat b’mod ċar
fil-Komunikazzjoni tal-Kummissjoni – Politika Marittima Integrata
għall-Unjoni Ewropea ([7])
u fid-dokument ta’ ħidma mehmuż tal-persunal tal-Kummissjoni([8]). Il-miżura hija
konformi mal-proposta tal-Kummissjoni għal direttiva dwar
l-implimentazzjoni ta’ infrastruttura tal-fjuwils alternattiva li tindirizza
l-kwistjoni ta’ istallazzjoni ta’ faċilitajiet tal-provvista tal-elettriku
mill-art f’portijiet fejn dan ikun kosteffikaċi u jippreżenta
benefiċċji ambjentali ([9]).
Il-Kummissjoni ssuġġeriet li
l-użu tal-elettriku mill-art għal bastimenti li jkunu
irmiġġati f’port jiġi eżentat mit-tassazzjoni fuq
l-enerġija, fil-proposta tagħha għal reviżjoni
tad-Direttiva dwar it-Tassazzjoni fuq l-Enerġija ([10]). Madankollu
l-proposta tal-Kummissjoni għadha ma ġietx adottata mill-Kunsill.
Sadanittant l-operaturi ekonomiċi fil-Ġermanja u l-awtoritajiet
Ġermaniżi għandhom jiġu pprovduti b’ċertezza legali
rigward il-miżuri fiskali applikati għall-iskop li jippromwovu
l-użu tal-elettriku mill-art. Bħalissa l-unika possibbiltà biex
jiġi introdott trattament tat-taxxa favorevoli fuq l-elettriku mill-art
hija pprovduta mill-Artikolu 19. Madankollu, l-għan tagħha huwa
li tirreaġixxi għal ċirkostanzi speċifiċi fi Stati
Membri individwali li mhumiex riflessi fid-Direttiva nfisha. Deroga abbażi
tal-Artikolu 19 li għandha l-objettiv politiku tal-promozzjoni
tal-elettriku mill-art tista' għalhekk tingħata biss bħala
miżura tranżizzjonali qabel dan l-objettiv jiġi indirizzat
mill-Kunsill fil-kuntest ta' reviżjoni tad-Direttiva 2003/96/KE.
Il-konsistenza mal-politiki u
mal-għanijiet l-oħra tal-Unjoni
Il-miżura mitluba tikkonċerna
l-aktar il-politika ambjentali tal-UE. Safejn tgħin biex jonqos il-ħruq
ta' karburanti tal-bastimenti abbord il-vapuri fil-portijiet il-miżura
fil-fatt se tagħti kontribut favur l-objettiv li titjieb il-kwalità
tal-arja lokali. Il-miżura tista’ wkoll, b’mod limitat, twassal għal
tnaqqis fl-emissjonijiet tas-CO2, għalkemm is-sinifikat ta’ dan
l-effett jiddependi fuq is-sors tal-elettriku li se jiġi pprovdut
lill-bastimenti ([11]).
Biex tindika l-kobor tal-problema ambjentali, il-Ġermanja tagħti
l-eżempju tal-port ta’ Lübeck-Travemünde fejn il-vapuri huma responsabbli
għal 90 % tal-emissjonijiet ta' dijossidu tal-kubrit u għal
madwar 80 % tal-emissjonijiet tal-ossidu tan-nitroġenu.
L-awtoritajiet Ġermaniżi jipprovdu t-tqabbil li ġej,
ibbażat fuq il-konsum annwali ta’ elettriku ta’ 5 584 MWh, bejn
l-emissjonijiet annwali stmati li jirriżultaw mill-użu tal-elettriku
mill-art fil-port ta’ Lübeck u dawk mill-użu ta’ żejt tal-gass
marittimu, li jissodisfaw il-limiti tal-kontenut tal-kubrit stabbiliti
fid-Direttiva tal-UE dwar il-Kubrit ([12]),
użati biex jiġi ġġenerat l-elettriku abbord:
   || NOx || SO2 || CO2 
 Elettriku ekoloġiku mill-idroelettriku || 0,078 t || 0,056 t || 0 t 
 Żejt tal-gass għall-użu marittimu || 3,571 t || 6,026 t || 4251,9 t 
L-estimi pprovduti mill-awtoritajiet tal-port
ta’ Hamburg jindikaw li l-faċilitajiet tal-elettriku mill-art ippjanati
meta mqabbla mal-użu ta’ żejt tal-gass għall-użu marittimu
fit-terminal ta' Altona għandhom inaqqsu l-emissjonijiet fuq bażi
annwali b’madwar 39 tunnellata jew b’74 % għall-NOx, madwar
1,1 tunnellata jew 62 % għall-SO2 u madwar
0,5 tunnellata jew 5 % għal materja partikolata fina. L-użu
ta' dawn il-faċilitajiet bit-taħlita elettrika normali
Ġermaniża għandu jirriżulta fi tnaqqis fis-CO2
ta' madwar 1 050 t jew 19 % fis-sena. Il-provvista ppjanata ta’
elettriku minn sorsi rinnovabbli tista’ twassal għal tnaqqis ħafna
ikbar ta’ emissjonijiet ta’ CO2 ta’ 3 354 t fis-sena, li
jiddependi fuq il-prestazzjoni tal-faċilitajiet tal-ġenerazzjoni
tal-elettriku. It-tnaqqis fl-emissjonijiet ta’ sustanzi li jniġġsu
l-arja permezz tal-użu ta' barkuni li jaħdmu bil-gass naturali
likwifikat għall-provvista tal-elettriku fuq il-bastimenti
tal-kruċieri fit-terminal ta' HafenCity għandu jirriżulta fi
tnaqqis ta’ 51 t jew 73 % għall-emissjonijiet tal-NOx. Wara li
jitnaqqsu 5 t mill-emissjonijiet ta’ NOx mill-barkuni r-riżultat
totali tat-tnaqqis tal-emissjonijiet huwa ta’ 46 t kull sena.
L-emissjonijiet għandhom jitnaqqsu b’1,5 tunnellata jew 58 %
għal SOx u b'0,7 t jew 48 % kull sena għal materja
partikolata fina mingħajr emissjonijiet addizzjonali mill-barkuni
tal-enerġija. L-emissjonijiet tas-CO2 għandhom jitnaqqsu
b'1 824 t jew 26 % fis-sena kieku kellu jintuża l-gass
naturali likwifikat minflok iż-żejt tal-gass għall-użu
marittimu. L-emissjonijiet residwi mill-bojler awżiljarju (għas-sħana
abbord) ġew ikkunsidrati fil-kalkoli.
Ta' min ifakkar hawnhekk li raġuni
waħda importanti għall-pożizzjoni kompetittiva mhux favorevoli
tal-elettriku mill-art tinsab fil-fatt li l-alternattiva, jiġifieri
l-elettriku prodott abbord il-bastimenti waqt li jkunu fil-portijiet marittimi,
attwalment tgawdi minn eżenzjoni tat-taxxa netta sħiħa: mhux
biss il-karburant tal-bastimenti li jinħaraq biex jiġġenera
l-elettriku huwa eżentat mit-tassazzjoni, li jikkorrispondi
għall-pożizzjoni normali skont l-Artikolu 14(1)(a) tad-Direttiva
2003/96/KE, iżda wkoll l-elettriku nnifsu prodott abbord il-bastimenti
huwa eżentat (ara l-Artikolu 14(1)(c) tad-Direttiva 2003/96/KE).
Minkejja li l-eżenzjoni tal-aħħar tista' bħala tali titqies
diffiċli biex tiġi rrikonċiljata mal-objettivi ambjentali
tal-Unjoni, din tirrifletti kunsiderazzjonijiet ta' fattibbiltà. Fil-fatt,
it-tassazzjoni fuq l-elettriku ġġenerat abbord tkun teħtieġ
dikjarazzjoni mingħand sid il-vapur - ħafna drabi stabbilit
f'pajjiż terz - jew mingħand l-operatur fir-rigward tal-ammont ta'
elettriku kkunsmat. Id-dikjarazzjoni trid ukoll tiddetermina dak il-porzjon
tal-elettriku kkunsmat fl-ibħra territorjali tal-Istat Membru fejn tkun
dovuta t-taxxa. Dan joħloq piż amministrattiv enormi għas-sidien
tal-vapuri jekk ikollhom jagħmlu tali dikjarazzjonijiet għal kull
Stat Membru li l-ibħra territorjali tiegħu jkunu kkonċernati.
F’dawn iċ-ċirkustanzi, jista’ jkun iġġustifikat li ma
tiġix penalizzata l-alternattiva tal-elettriku mill-art li
tniġġeż inqas, billi l-Ġermanja titħalla tapplika rata
mnaqqsa ta’ tassazzjoni.
Rigward l-elettriku kkunsmat mill-vapuri
rmiġġati fil-portijiet fil-mogħdijiet tal-ilma interni, u
kuntrarju għas-sitwazzjoni miskuba fil-portijiet marittimi,
l-eżenzjoni għall-elettriku ġġenerat abbord hija biss
fakultattiva għall-Istati Membri (Artikolu (15)(1)(f)).
Għalhekk, ebda ostakolu legali ma jimpedixxi lill-Istati Membri li
jittrattaw bl-istess mod l-elettriku mill-art u l-ġenerazzjoni tiegħu
abbord fil-mogħdijiet fuq l-ilma interni. Madankollu, l-alternattiva li
joffri l-Artikolu 15(1)(f) tad-Direttiva biex ma jkunx intaxxat
l-elettriku ġġenerat abbord hija spjegata mill-ġdid permezz ta'
kunsiderazzjonijiet ta' fattibbiltà min-naħa tal-leġiżlatur u
hija fl-istess ħin marbuta mill-qrib mal-vantaġġi tat-taxxa
fakultattiva għall-għanijiet ta' navigazzjoni fil-mogħdijiet fuq
l-ilma interni. Il-maġġoranza tal-Istati Membri, fosthom
il-Ġermanja, iddeċidew li ma jintaxxawx il-fjuwils użati
għal dawn l-għanijiet. Safejn hija kkonċernata x-xmara Renu u
t-tributarji tagħha, din l-eżenzjoni mit-taxxa hija inkorporata wkoll
fi ftehim internazzjonali ([13]),
li l-Ġermanja rratifikat. Huwa meqjus ukoll bħala mhux prattiku li
l-fjuwil li jintuża għall-ġenerazzjoni tal-elettriku abbord
jiġi intaxxat separatament ([14])
minħabba li dan jippresupponi, tal-anqas, distinzjoni bejn il-fjuwil li
jintuża għall-ġenerazzjoni tal-elettriku u dak li jintuża
għan-navigazzjoni. Fl-aħħar nett, fid-deċiżjoni dwar
jekk għandhiex tiġi estiża l-eżenzjoni mit-taxxa
applikabbli għat-tbaħħir marittimu għall-fjuwils użati
għan-navigazzjoni fil-mogħdijiet fuq l-ilma interni, l-Istati Membri
se jikkunsidraw numru ta’ aspetti, inklużi objettivi aktar wiesgħa
tal-politika nazzjonali dwar it-trasport bħall-konsiderazzjonijiet
ambjentali, li jistgħu jwassluhom biex ma jintaxxawx il-fjuwils użati
għal dawn l-għanijiet.
Huwa għalhekk ikkunsidrat
ġustifikat, fl-istadju preżenti, li tinżamm il-possibbiltà
għall-Ġermanja ta' eżenzjoni għall-elettriku mill-art
għall-portijiet fil-mogħdijiet fuq l-ilma interni.
Is-suq intern u l-kompetizzjoni
ġusta
Mill-perspettiva tas-suq intern u
l-kompetizzjoni ġusta, il-miżura mitluba tnaqqas id-distorsjoni
eżistenti bejn iż-żewġ sorsi kompetittivi tal-elettriku
għall-vapuri rmiġġati, jiġifieri il-ġenerazzjoni
abbord u l-elettriku mill-art, minħabba l-eżenzjoni mit-taxxa
għall-karburanti tal-bastimenti.
Rigward il-kompetizzjoni bejn l-operaturi tal-bastimenti,
ta’ min wieħed ifakkar li skont l-informazzjoni li għandha
l-Kummissjoni, fil-preżent hemm numru żgħir ħafna ta’
bastimenti li jużaw l-elettriku mill-art fuq bażi kummerċjali.
It-tieni, anki jekk il-miżura tagħti vantaġġ lill-kumpaniji
tat-tbaħħir fis-sens li jkunu jistgħu jixtru l-elettriku bi
prezzijiet aktar baxxi meta mqabbla ma’ kumpaniji li joperaw f’setturi
oħra, il-miżura eżaminata mhijiex mistennija li tbiddel b’mod
sinifikanti s-sitwazzjoni kompetittiva fis-settur tat-tbaħħir.
Għalkemm il-pronostiċi preċiżi tal-kostijiet jiddependu
ħafna fuq l-iżvilupp tal-prezz taż-żejt u għalhekk
huma diffiċli ħafna, l-informazzjoni disponibbli ([15]) u d-dejta pprovduti
mill-Ġermanja jindikaw li globalment anki eżenzjoni fiskali
sħiħa fil-biċċa l-kbira ta' każijiet ma twassalx biex
tnaqqas il-kostijiet operazzjonali tal-elettriku mill-art aktar mill-kostijiet
tal-ġenerazzjoni abbord u għalhekk, fi kwalunkwe każ, din
m’għandhiex tirrappreżenta benefiċċju kompetittiv
sinifikanti għall-operaturi tal-bastimenti li jużaw l-elettriku
mill-art meta mqabbla ma' dawk li jużaw il-ġenerazzjoni abbord.
Fil-każ preżenti, wieħed għandu jistenna inqas distorsjoni
sinifikanti tat-tip li ssemma hawn fuq billi l-Ġermanja se tirrispetta
l-livell minimu ta’ tassazzjoni preskritt fid-Direttiva 2003/96/KE.
Rigward il-kompetizzjoni bejn il-portijiet,
f’sitwazzjoni fejn, kif intqal hawn fuq, l-użu tal-elettriku mill-art,
tal-anqas fuq medda qasira ta’ żmien, mhuwiex probabbli li jsir iktar
fattibbli ekonomikament mill-ġenerazzjoni abbord minkejja t-tnaqqis
fit-taxxa, dan it-tnaqqis fit-taxxa mhuwiex probabbli lanqas li joħloq
distorsjoni sinifikanti fil-kompetizzjoni bejn il-portijiet billi jħajjar
il-bastimenti jibdlu l-itinerarju tagħhom skont id-disponibbiltà ta’ din
l-opzjoni. L-awtoritajiet Ġermaniżi jenfasizzaw li l-użu
tal-elettriku mill-art huwa ristrett mhux biss minħabba n-nuqqas ta’
faċilitajiet tal-port jew il-kostijiet ogħla iżda wkoll
minħabba n-nuqqas ta’ standards tekniċi miftiehma internazzjonalment
għal konnessjoni ta' bastimenti mal-grilja elettrika.
Fl-aħħar nett, wieħed jista’
jżid li l-perjodu ta’ żmien li għalih qed tiġi proposta
l-awtorizzazzjoni tal-applikazzjoni ta’ rata ta’ taxxa mnaqqsa jirrifletti
fil-biċċa l-kbira l-iskeda ta' żmien ta’ tmien snin fil-proposta
tal-Kummissjoni għall-eżenzjoni mit-taxxa għall-elettriku
mill-art.  
Il-perjodu ta’ applikazzjoni
tal-miżura u l-iżvilupp tal-qafas tal-UE dwar it-tassazzjoni fuq
l-enerġija
Fil-prinċipju, il-perjodu
tal-applikazzjoni tad-deroga għandu jkun twil biżżejjed sabiex
ma jiskoraġġix lill-operaturi tal-portijiet milli jagħmlu
l-investimenti neċessarji. F’dan il-każ partikolari, il-perjodu ta’
applikazzjoni tal-miżura kien ikun imtawwal u l-iskala tat-tnaqqis ta’
taxxa miżjuda mil-proposta tal-Kummissjoni għal reviżjoni
tad-Direttiva dwar it-Tassazzjoni tal-Enerġija li tipprevedi
eżenzjoni obbligatorja għall-elettriku mill-art għal perjodu ta’
tmien snin wara d-dħul tagħha fis-seħħ. Madankollu d-deroga
xorta ma għandhiex iddgħajjef l-iżviluppi futuri tal-qafas
legali eżistenti u għandha tqis l-adozzjoni possibbli mill-Kunsill
ta’ att ġuridiku bbażat fuq il-proposta tal-Kummissjoni għal
emenda tad-Direttiva dwar it-Tassazzjoni fuq l-Enerġija. Taħt dawn
iċ-ċirkostanzi, jidher xieraq li l-awtorizzazzjoni mitluba
tingħata għal perjodu massimu ta' sitt snin permezz mid-Direttiva,
soġġetta, għad-dħul fis-seħħ ta'
dispożizzjonijiet ġenerali fil-kwistjoni, f'mument iktar kmieni
mill-iskadenza prevista. Dan il-perjodu ta’ żmien jipprovdi ċertezza
legali għall-operaturi tal-port u tal-bastimenti li jridu jippjanaw
l-investimenti tagħhom f’faċilitajiet tal-elettriku mill-art jew
f'tagħmir abbord. Jippermetti wkoll lill-awtoritajiet Ġermaniżi
biex jiġbru aktar dejta għal valutazzjoni mill-ġdid
tal-miżura.
Regoli dwar l-għajnuna mill-Istat
Ir-rata ta’ taxxa ta’ EUR 0,50 kull MWh
prevista mill-awtoritajiet Ġermaniżi tirrispetta l-livell minimu ta’
tassazzjoni skont l-Artikolu 10 tad-Direttiva 2003/96/KE. B’hekk
il-miżura tissodisfa waħda mill-kundizzjonijiet stabbiliti fl-Artikolu 44
tar-Regolament tal-Kummissjoni (UE) Nru 651/2014 ([16]), li jistipula
l-kundizzjonijiet li taħthom tali miżura hija eżenti minn
rekwiżiti ta’ notifika ta’ għajnuna mill-Istat. Madankollu ma jistax
jiġi stabbilit f’dan l-istadju jekk il-kundizzjonijiet kollha stabbiliti
fir-Regolament humiex ssodisfati u l-proposta għal Deċiżjoni ta’
Implimentazzjoni tal-Kunsill ma timpedixxix lill-Kummissjoni milli tirrikjedi
lill-Ġermanja tikkonforma mar-regoli dwar l-għajnuna mill-Istat.
2.           IR-RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
Konsultazzjoni mal-partijiet interessati
Din il-proposta hija bbażata fuq talba
magħmula mill-Ġermanja u tirrigwarda biss lil dan l-Istat Membru.
Ġbir u użu ta’ kompetenzi
Ma kienx hemm bżonn ta’ kompetenzi
esterni.
Valutazzjoni tal-impatt
Din il-proposta tikkonċerna
awtorizzazzjoni lil Stat Membru individwali fuq talba tiegħu stess.
3.           L-ELEMENTI
ĠURIDIKĊI TAL-PROPOSTA
Il-prinċipju tas-sussidjarjetà
Il-qasam tat-tassazzjoni indiretta kopert
mill-Artikolu 113 TFUE mhuwiex fih innifsu fil-kompetenza esklussiva
tal-Unjoni Ewropea skont it-tifsira tal-Artikolu 3 TFUE.
Madankollu, l-eżerċizzju mill-Istati
Membri tal-kompetenzi tagħhom f’dan il-qasam huwa regolat u limitat
ħafna mil-liġi eżistenti tal-UE. F'konformità
mal-Artikolu 19 tad-Direttiva 2003/96/KE, il-Kunsill biss għandu
s-setgħa li jawtorizza Stat Membru jintroduċi eżenzjonijiet jew
tnaqqis ulterjuri skont it-tifsira ta’ dik id-dispożizzjoni. L-Istati
Membri ma jistgħux jieħdu post il-Kunsill.
Il-proposta għalhekk tirrispetta
l-prinċipju tas-sussidjarjetà.
Il-prinċipju tal-proporzjonalità
Il-proposta tirrispetta l-prinċipju
tal-proporzjonalità. It-tnaqqis fit-taxxa ma jeċċedix dak li hu
neċessarju biex jintlaħaq l-għan inkwistjoni (ara
l-kunsiderazzjonijiet dwar l-aspetti tas-suq Intern u l-kompetizzjoni
ġusta, hawn fuq).
Għażla tal-istrumenti
Strument(i) propost(i): Deċiżjoni
tal-Kunsill.
L-Artikolu 19 tad-Direttiva 2003/96
jipprovdi għal din it-tip ta’ miżura biss.
4.           L-IMPLIKAZZJONI
BAĠITARJA
Il-miżura ma timponi l-ebda piż
finanzjarju jew amministrattiv fuq l-Unjoni. Il-proposta għalhekk ma
għandhiex impatt fuq il-baġit tal-Unjoni.
2014/0247 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li tawtorizza lill-Ġermanja tapplika
rata mnaqqsa ta’ tassazzjoni fuq l-elettriku pprovdut direttament lil
bastimenti rmiġġati f’port f’konformità mal-Artikolu 19
tad-Direttiva 2003/96/KE
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, 
Wara li kkunsidra d-Direttiva
tal-Kunsill 2003/96/KE tas-27 ta' Ottubru 2003 li
tirriforma l-istruttura tal-Komunità dwar tassazzjoni fuq prodotti ta'
enerġija u elettriku ([17]),
u b’mod partikolari l-Artikolu 19 tagħha,
Wara li kkunsidra l-proposta mill-Kummissjoni
Ewropea,
Billi:
(1)       Bid-Deċiżjoni ta’
Implimentazzjoni tal-Kunsill 2011/445/UE il-Ġermanja ġiet awtorizzata
tapplika rata mnaqqsa ta’ taxxa fuq l-elettriku pprovdut direttament lil
bastimenti rmiġġati f’port (“elettriku mill-art”) f’konformità
mal-Artikolu 19 tad-Direttiva 2003/96/KE
sas-16 ta' Lulju 2014.
(2)       Permezz ta’ ittra datata
26 ta’ Frar 2014, il-Ġermanja talbet l-awtorizzazzjoni biex
tkompli tapplika rata mnaqqsa ta’ taxxa fuq l-elettriku għall-elettriku
mill-art skont l-Artikolu 19 tad-Direttiva 2003/96/KE.
(3)       Permezz tat-tnaqqis fit-taxxa
li hija għandha ħsieb tapplika, il-Ġermanja għandha
l-għan li tkompli tippromwovi użu aktar mifrux ta’ elettriku mill-art
bħala mezz li jagħmel inqas ħsara lill-ambjent biex il-vapuri
jissodisfaw il-ħtiġijiet tagħhom tal-elettriku waqt li jkunu
rmiġġati fil-portijiet meta mqabbel mal-ħruq ta’ karburanti
tal-bastimenti abbord il-bastimenti.
(4)       Sakemm l-użu
tal-elettriku mill-art jevita l-emissjonijiet ta’ sustanzi li jniġġsu
fl-arja assoċjati mal-ħruq ta’ karburanti tal-bastimenti abbord
il-vapuri fl-irmiġġ, dan jikkontribwixxi għal titjib tal-kwalità
tal-arja lokali fl-ibliet portwali. Il-miżura għalhekk hija
mistennija li tagħti kontribut lill-objettivi tal-politiki ambjentali,
tas-saħħa u tal-klima tal-Unjoni.
(5)       Il-permess li ngħatat
il-Ġermanja biex tapplika rata mnaqqsa ta’ tassazzjoni fuq l-elettriku
għall-elettriku mill-art ma jmurx lil hinn minn dak li hu
meħtieġ sabiex jiżdied l-użu ta' elettriku mill-art, peress
li fil-maġġoranza tal-każijiet, il-ġenerazzjoni abbord se
tibqa’ l-iżjed alternattiva kompetittiva. Għall-istess raġuni, u
minħabba li l-penetrazzjoni attwali tat-teknoloġija fis-suq hija
relattivament baxxa, il-miżura x’aktarx li ma twassalx għal
distorsjonijiet sinifikanti fil-kompetizzjoni matul il-ħajja tagħha u
għalhekk mhux se jkollha effett negattiv fuq il-funzjonament xieraq
tas-suq intern.
(6)       Mill-Artikolu 19(2)
tad-Direttiva 2003/96/KE joħroġ li kull awtorizzazzjoni
mogħtija skont din id-dispożizzjoni jrid ikollha żmien
strettament limitat. Minħabba l-ħtieġa li l-perjodu għandu
jkun twil biżżejjed sabiex jippermetti l-valutazzjoni korretta
tal-miżura, iżda wkoll il-ħtieġa li ma jiġux imminati
żviluppi futuri tal-qafas legali eżistenti, huwa xieraq li
l-awtorizzazzjoni mitluba tingħata għal sitt snin, soġġetta
madankollu għad-dħul fis-seħħ ta' dispożizzjonijiet
ġenerali fil-kwistjoni, f’mument iktar kmieni mill-iskadenza prevista
hawnhekk.
(7)       Sabiex tingħata
ċertezza legali lill-operaturi tal-portijiet u tal-vapuri u sabiex
tiġi evitata żieda potenzjali fil-piż amministrattiv
għad-distributuri u ridistributuri tal-elettriku li jistgħu
jirriżultaw minn bidliet fir-rata ta’ taxxa tas-sisa fuq l-elettriku
mill-art, għandu jkun żgurat li l-Ġermanja tkun tista’ tapplika
t-tnaqqis tat-taxxa speċifika eżistenti li għalih tirrelata din
id-Deċiżjoni mingħajr interruzzjoni. L-awtorizzazzjoni mitluba
għandha għalhekk tingħata b’effett
mis-17 ta’ Lulju 2014, b’segwitu mingħajr interruzzjoni
tal-arranġamenti preċedenti skont id-Deċiżjoni ta'
Implementazzjoni tal-Kunsill 2011/445/UE.
(8)       Din id-Deċiżjoni
hija mingħajr preġudizzju għall-applikazzjoni tar-regoli
tal-Unjoni dwar l-għajnuna mill-Istat,
ADOTTA DIN ID-DEĊIŻJONI: 
Artikolu 1
Il-Ġermanja hija b’dan awtorizzata
tapplika rata mnaqqsa ta’ tassazzjoni fuq l-elettriku pprovdut direttament lil
bastimenti, għajr dgħajjes għal użu rikreattiv privat,
irmiġġati fil-portijiet (“elettriku mill-art”), sakemm ikunu
rispettati l-livelli minimi ta’ tassazzjoni skont l-Artikolu 10
tad-Direttiva 2003/96/KE.
Artikolu 2
Din id-Deċiżjoni ssir effettiva
fil-jum tan-notifika tagħha.
Hija tapplika
mis-17 ta’ Lulju 2014.
Hija tiskadi
fis-16 ta’ Lulju 2020.
Madankollu, jekk il-Kunsill, filwaqt li
jaġixxi abbażi tal-Artikolu 113 TFUE, jipprovdi għal regoli
ġenerali dwar il-vantaġġi tat-taxxi għall-elettriku
mill-art, din id-Deċiżjoni ma tibqax tapplika minn dak il-jum li fih
dawn ir-regoli ġenerali jsiru applikabbli.
Artikolu 3
Din id-Deċiżjoni hija indirizzata
lir-Repubblika Federali tal-Ġermanja.
Magħmul fi Brussell,
                                                                       Għall-Kunsill
                                                                       Il-President
([1])            Id-Direttiva
tal-Kunsill 2003/96/KE tas-27 ta' Ottubru 2003 li
tirriforma l-istruttura tal-Komunità dwar tassazzjoni fuq prodotti ta'
enerġija u elettriku (ĠU L 283, 31.10.2003, p. 51).
([2])            ĠU
L 191, 22.07.2011, p. 22.
([3])            Ir-Rakkomandazzjoni
tal-Kummissjoni 2006/339/KE tat-8 ta’ Mejju 2006 dwar
il-promozzjoni tal-elettriku mill-art għall-użu mill-bastimenti
rmiġġati fil-portijiet tal-Komunità (ĠU L 125, 12.5.2006)..
([4])            COM(2009)
8 finali tat-21 ta’ Jannar 2009.
([5])            Ara
d-Direttiva 2008/50/KE tal-Parlament Ewropew u tal-Kunsill
tal-21 ta’ Mejju 2008 dwar il-kwalità tal-arja fl-ambjent u arja
iktar nadifa għall-Ewropa (ĠU L 152 tal-11.6.2008).
([6])            Ara
n-nota 3, aktar 'il fuq.
([7])            COM(2007)
575 finali tal-10 ta’ Ottubru 2007.
([8])            SEK
(2007) 1278 finali tal-10 ta' Ottubru 2007.
([9])            COM(2013)
18 finali tal-24 ta’ Jannar 2013.
([10])           COM(2011)
169 finali tat-13 ta’ April 2011.
([11])           F’okkażjoni
preċedenti, il-Kummissjoni stmat li l-bidla għall-elettriku mill-art
twassal għal tnaqqis medju ta’ 50 % fl-emissjonijiet tas-CO2,
ara n-nota 2 f’qiegħ il-paġna. Madankollu, l-impatt
tal-miżura inkwistjoni jista’ jvarja b’mod konsiderevoli minn dan il-valur
medju billi jiddependi b’mod kruċjali fuq l-intensità tal-karbonju
tal-qasam tas-suq rilevanti u l-ħin eżatt meta sseħħ
id-domanda addizzjonali għall-elettriku.
([12])           Id-Direttiva
tal-Kunsill 1999/32/KE tas-26 ta' April 1999 dwar it-tnaqqis
tal-kontenut tal-kubrit f'ċerti karburanti likwidi u li temenda
d-Direttiva 93/12/KEE (ĠU L 121, 11.05.1999, p. 13–18).
([13])           Ara
l-artikolu 1 tal-Ftehim tas-16 ta’ Mejju 1952 bejn l-Istati
tax-xatt tar-Rhine u l-Belġju dwar it-trattament doganali u fiskali
taż-żejt tal-gass li jintuża bħala forniment tal-vapuri
fin-navigazzjoni tar-Rhine (Bundesgesetzblatt 1953, parti II, p. 531).
([14])           Ara
l-Artikolu 21(5), it-tielet subparagrafu tad-Direttiva 2003/96/KE
([15])           Ara
European Commission Directorate General Environment, Service Contract Ship
Emissions: Assignment, Abatement and Market-based Instruments, Task 2a –
Shore-Side Electricity, August 2005,
http://ec.europa.eu/environment/air/pdf/task2_shoreside.pdf. L-analiżi
tal-kostijiet saret għat-tliet portijiet ta' Gothenburg (l-Isvezja),
Juneau u Long Beach (l-Istati Uniti tal-Amerika).
([16])           Ir-Regolament
tal-Kummissjoni (KE) Nru 651/2014
tas-17 ta’ Ġunju 2014 li jiddikjara li ċerti
kategoriji ta’ għajnuna huma kompatibbli mas-suq intern skont
l-Artikoli 107 u 108 tat-Trattat (ĠU L 187, 26.6.2014,
p. 1).
([17])            ĠU
L 283, 31.10.2003, p. 51.